आरा (बिहार) की पलटन के बाँदा आने और उनका सहयोग मिलने से बाँदा के नवाब को बड़ी राहत महसूस हुई। अब उसको अजयगढ़ वालों से इतना डर नही रहा जितना पहले था। बिहार से ही एक और सैन्य दल इस ओर चला था। इन सैनिकों ने नागौद में क्रांतिकारियों की मदद करके वहां क्रांति करवा दी थी। यह सैन्य दल भी बाँदा आ गया। नवाब ने इनकी भी बड़ी आवभगत की। इनका नायक सूबेदार शिव दयाल था। कुछ समय बाद ही बाबु कुँवरसिंह भी रीवा के रस्ते बाँदा आ गए। रीवा राज ने इनको अपने यहाँ नही रुकने दिया था। इन सब सैन्य दलों के बाँदा आने के पहले अजयगढ़ के रणजोर दौऊआ ने बाँदा के एक साहूकार के लडके का अपहरण करवा लिया था और अपने कैद में रखे था। नवाब के बार-बार अनुरोध करने पर भी उसने लडके को मुक्त नही किया वह फिरौती की रकम मांग रहा था। नवाब अपने सैन्य दल के बूते दउआ से लड़कर उसको मुक्त करने की हिम्मत नही कर पा रहा था और फिरौती की रकम देकर छुडवाने में नवाब की भारी बेज्जती होती। अब नवाब को एक मौका मिला। उसने सूबेदार शिव दयाल से रणजोर पर आक्रमण करने में सहायता देने को कहा। सूबेदार शिव दयाल ने दउआ पर आक्रमण करने का भय दिखाया इस पर दउआ ने साहूकार के पुत्र को छोड़ दिया। लेकिन रनजोर सिंह दउआ के तो बुरे दिन शुरू हो गए थे।